****

РЕПУБЛИКА БЪЛГАРИЯ

Министър на земеделието, храните и горите

Проект

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от Десислава Танева – министър на земеделието, храните и горите**

**Относно:** Проект на Постановление на Министерския съвет за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени проекти по Програмата за морско дело и рибарство за периода 2014 – 2020 г. и тяхното възстановяване

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), внасям за разглеждане Проект на Постановление на Министерския съвет за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени проекти по Програмата за морско дело и рибарство за периода 2014 – 2020 г., съфинансирана от Европейския фонд за морско дело и рибарство и от държавния бюджет и тяхното възстановяване.

**Причини и цели, които налагат приемането на постановлението:**

Допустимите разходи, включени в заявлението за плащане, се обосновават със заверени фактури или счетоводни документи с равностойна доказателствена стойност.

Плащанията, направени от бенефициерите, се потвърждават с фактури и платежни документи, които доказват извършеното плащане.

Общините бенефициенти по ПМДР 2014 – 2020 г. са силно затруднени да осигуряват собствени средства за междинни и окончателни плащания към изпълнителите по съответния проект, преди подаването и одобряването на заявките за междинно и окончателно плащане от Държавен фонд „Земеделие“. Поради факта, че общините бенефициенти по ПМДР разполагат с малък бюджет и приходи, същите срещат затруднение при осигуряването на кредити предоставени от кредитни и финансови институции.

През предходния програмен период общините имаха възможност за ползване на безлихвени заеми на общини от централния бюджет за финансиране на разходи за окончателни плащания по одобрени проекти по Оперативната програма за развитие на сектор „Рибарство“ за периода 2007 - 2013 г. (ОПРСР) по Постановление № 29 на МС от 07.02.2013 г. за условията и реда за отпускане на безлихвени заеми на общини от централния бюджет за финансиране на разходи за окончателни плащания по одобрени проекти по Оперативната програма за развитие на сектор „Рибарство“ за периода 2007 - 2013 г. и за тяхното възстановяване

Успешно беше приключено изпълнението на проектите от бенефициентите общини по ОПРСР, благодарение на прилагането на Постановление № 29 на МС от 07.02.2013 г.

Поради гореизложеното се разработи механизъм регламентиран в настоящия проект на Постановление на Министерският съвет за предоставяне на безлихвени заеми за извършване на междинни и окончателни плащане на разходите по изпълнението на проекти от общини с одобрен проект по ПМДР 2014 – 2020 г.

**Основни положения в проекта на постановлението:**

1. Временните безлихвени заеми от централния бюджет ще могат да се отпускат на общини с одобрени проекти по ПМДР 2014 – 2020 г., които са сключили административен договор с Министерството на земеделието, храните и горите за предоставяне на безвъзмездна финансова помощ, допълнително споразумение към договора за определяне размера на безвъзмездната финансова помощ след провеждане на процедура за възлагане на обществена поръчка и/или налагане на финансови корекции, както и договор с изпълнител за съответния проект. Необходимо е общините да нямат и задължения към Държавен фонд „Земеделие“, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила.

2. Заемът ще се отпуска на общината за извършване на междинни или окончателни плащания на разходи по изпълнението на съответния проект.

3. Размерът на заема, който ще се предоставя на общината за извършване на междинни плащания ще е до разликата между общия размер на одобрените за финансово подпомагане разходи, включени в заявките за плащане, и платеното по проекта авансово плащане от Държавен фонд „Земеделие“. В тази връзка е предвидено, че общината ще може да кандидатства за получаване на заема за извършване на междинно плащане, след проверка на изпълнението на одобрена обособена част от инвестицията и одобряване от Държавен фонд „Земеделие“ - Разплащателна агенция на междинния размер на безвъзмездната финансова помощ по съответния проект (след верифициране на разходите).

4. Размерът на заема, който ще се отпуска на общината за извършване на окончателно плащане ще е до разликата между общия размер на одобрените за финансово подпомагане разходи, включени в заявките за плащане, и платените по проекта авансово и междинни плащания от Държавен фонд „Земеделие“. В тази връзка е предвидено, че общината ще може да кандидатства за получаване на заема, след проверка на цялостното изпълнение на проекта и одобряване от Държавен фонд „Земеделие” на окончателния размер на безвъзмездната финансова помощ по съответния проект (след верифициране на разходите). Държавен фонд „Земеделие” – към момента на отпускане на заема ще е извършил всички проверки по проведените от общината бенефициент по ПМДР 2014 – 2020 г. тръжни процедури за избор на изпълнители, ще са наложени финансовите корекции (ако има такива), а бенефициентът ще е реализирал на 100% дейностите по проекта.

5. Изрично в проекта на Постановлението е посочено, че недопустимите разходи за изпълнението на конкретния проект ще се осигуряват от общината. С цел яснота е предвидено, че със заема не могат да се плащат разходи за данък върху добавената стойност (ДДС), тъй като ДДС е недопустим разход съгласно условията на ПМДР 2014 – 2020 г.

6. Изпълнителният директор на Държавен фонд „Земеделие” ще заявява в Министерство на финансите до 10-то число на месеца необходимия месечен лимит за заеми. Въз основа на представената заявка, Министерство на финансите ще залага общ месечен лимит за безлихвени заеми от централния бюджет за общините по отделна бюджетна сметка в Българска народна банка. Титуляр на сметката ще бъде Държавен фонд „Земеделие”. Лимитът за безлихвени заеми за всяка община ще се определя от Държавен фонд „Земеделие”.

В едномесечен срок от отпускане на заема, Държавен фонд „Земеделие” ще превежда одобрената безвъзмездна финансова помощ в размера на ползвания заем по конкретния договор на съответната община.

7. С цел правилното планиране на средства в Постановлението е предвидено задължение за изпълнителния директор на Държавен фонд „Земеделие” да уведомява Министерството на финансите за одобрените проекти на общините, очаквания размер на междинните и окончателните плащания по сключените с тях договори за отпускане на финансова помощ, прогнозния общ размер на заемите за междинни и окончателни плащания по години за периода на действие на ПМДР 2014 – 2020 г., както и за отпуснатите заеми по общини за извършени и одобрени разходи за реализирането на съответните проекти, да представя и информация за погашенията по отпуснатите заеми по общини и проекти всеки месец до 10-то число.

8. При искане за заем общината ще инициира бюджетно платежно нареждане чрез системата за електронни бюджетни разплащания (СЕБРА). Одобряването на плащанията в СЕБРА ще се извършва от Държавен фонд „Земеделие” в рамките на лимита, заложен за съответната община. Ще се одобряват само плащания за предварително проверени и одобрени от Държавен фонд „Земеделие” разходи към изпълнителите по съответните проекти и ще се отхвърля всяко друго наредено плащане.

9. Ще се открива отделна бюджетна сметка (7304) на общината, получила заем от централния бюджет за разходи по одобрени проекти по ПМДР 2014 – 2020 г., въз основа на писмо на Министерството на финансите до банката, обслужваща съответната община. Сметката ще се използва само за превежданите постъпления от безвъзмездната финансова помощ по ПМДР и за незабавното им превеждане служебно от банката по сметката на Държавен фонд „Земеделие” в Българска народна банка.

При извършването на превода към сметката на Държавен фонд „Земеделие” в Българска народна банка за възстановяването на заема обслужващата банка уведомява общината.

Въз основа на информацията от обслужващата банка, общината отчита получените средства по проекта, финансиран по ПМДР 2014 – 2020 г.

В случай, че сумата, подлежаща на изплащане на общината от безвъзмездната финансова помощ по ПМДР 2014 – 2020 г. е по-голяма от размера на непогасената част, то разликата ще се превежда по бюджетната сметка на общината.

Основен момент от механизма за предоставяне на заеми от централния бюджет е въвеждането на краен срок, в който те ще се предоставят на общините, а именно най-късно до 30 ноември на съответната календарна година.

Така се гарантира, че в рамките на установения едномесечен срок, най-късно 15 декември предоставените заеми ще са възстановени в централния бюджет. Срокът е въведен с цел да се гарантира, че в края на съответната бюджетната година няма да са останали непогасени и невъзстановени заеми към централния бюджет.

**Финансови и други средства, необходими за прилагането на постановлението**:

Средствата по настоящото Постановление ще бъдат използвани на база месечни разчети. Необходимите средства за обезпечаване на заемите ще бъдат определяни ежемесечно от Държавен фонд „Земеделие“ на база постъпили заявки за плащане. Съгласно разпоредбата на чл. 3, ал. 6 от проекта – отпуснатите средства от централния бюджет за заемите ще се възстановяват от Държавен фонд „Земеделие“ в едномесечен срок от предоставянето им, но не по-късно от 15 декември в рамките на бюджетната година.

Към проекта на постановление е приложена финансова обосновка за актове, които не водят до въздействие върху държавния бюджет, съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация. За приемането на проекта на акт не са необходими допълнителни разходи/трансфери/други плащания по бюджетите на Министерството на земеделието, храните и горите.

За приемането на акта не са необходими допълнителни разходи/трансфери/ други плащания по бюджета на Министерството на земеделието, храните и горите. Проекта на акт не води до изменения в целевите стойности на показателите за изпълнение по програми, в това число и ключовите индикатори.

**Очаквани резултати:**

С приемането на проекта на Постановлението се очаква да се осигури за общините бенефициенти по ПМДР 2014 – 2020 г. необходимите средства за осигуряване на междинните и окончателни плащания към изпълнителите по съответните проекти за реално извършени и допустими за финансово подпомагане дейности. Също така ще се осигури постигането на целите по ПМДР 2014 – 2020 г.

**Анализ за съответствие с правото на Европейския съюз:**

Във връзка с чл. 28, ал. 2, т. 5 от Закона за нормативните актове, в предложения проект на постановление не се въвеждат мерки по прилагането на регламенти, поради което не е необходимо да бъде изготвен анализ за съответствието с правото на Европейския съюз.

Не е изготвена таблица за съответствие с правото на Европейския съюз,съгласно приложение № 2 към чл. 3, ал. 3 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на постановление не се транспонира директива.

Съгласно чл. 26, ал. 3 и 4 от Закона за нормативните актове проектът на постановление заедно с проекта на доклад, частичната предварителна оценка на въздействие и становището на дирекция „Модернизация на администрацията“ на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието, храните и горите и на Портала за обществени консултации.

Документите по проекта на Постановление са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на получените становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8 от Устройствения правилник на Министерския съвет и неговата администрация предлагам Министерският съвет да приеме приложения проект на Постановление за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени проекти по Програмата за морско дело и рибарство за периода 2014 -2020 г. и тяхното възстановяване.

|  |  |
| --- | --- |
| **Приложение:** | 1. Проект на Постановление на Министерския съвет; 2. Частична предварителна оценка на въздействието; 3. Становище от дирекция „Модернизация на администрацията“ по частичната предварителна оценка на въздействието; 4. Финансова обосновка; 5. Справка за отразяване на постъпилите становища; 6. Справка за проведената обществена консултация; 7. Постъпилите становища; 8. Проект на съобщение за средствата за масово осведомяване. |

С уважение,

**десислава танева**

*Министър* *на земеделието, храните и горите*

Съгласували:

Заместник-министър: ....................................

Д-р Лозана Василева дата

Директор на дирекция „Морско дело и рибарство“: ...................................

Стоян Котов дата

Началник на отдел „Програмиране и мониторинг“: ....................................

Антоанета Хюбнер дата

Изготвил:

Държавен експерт в отдел „Програмиране и мониторинг“: ...................................

Невена Тодорова дата